REGOLAMENT TAL-KUMMISSJONI (KE) Nru 1255/2007
tal-25 ta’ Ottubru 2007
li jemenda r-Regolament (KE) Nru 874/2004 li jippreskrivi r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju ta’ l-Ogħla Livell .eu u l-prinċipji li jirregolaw ir-reġistrazzjoni
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 733/2002 tat-22 ta’ April 2002 dwar l-implimentazzjoni tal-Qasam ta’ l-Ogħla Livell .eu (1), u b’mod partikolari l-Artikolu 5(1) tiegħu,
Wara li kkonsultat ir-Reġistru skond l-Artikolu 5(1) tar-Regolament (KE) Nru 733/2002,
Billi:
(1)
Ir-Regolament tal-Kummissjoni (KE) Nru 874/2004 tat-28 ta’ April 2004 (2) jimplimenta r-Regolament (KE) Nru 733/2002 billi jistipula r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju ta’ l-Ogħla Livell .eu u l-prinċipji li jirregolaw ir-reġistrazzjoni.
(2)
L-Artikolu 8 tar-Regolament (KE) Nru 874/2004 jimplimenta r-regoli tal-politika pubblika dwar kunċetti ġeografiċi billi jagħmel provvediment għal proċedura li tħalli l-Istati Membri, il-pajjiżi kandidati u l-membri kollha taż-Żona Ekonomika Ewropea jitolbu r-reġistrazzjoni jew ir-riservazzjoni ta’ isimhom mill-gvernijiet nazzjonali tagħhom. Biex dan l-għan jintlaħaq u sabiex tiġi garantita bis-sħiħ id-diversità ġeopolitika u lingwistika ta’ l-Unjoni Ewropea u l-interess kemm ta’ l-Istati Membri kemm taċ-ċittadini Ewropej, fl-10 ta’ Ottubru 2005 r-Regolament (KE) Nru 874/2004 ġie emendat mir-Regolament (KE) 1654/2005 li emenda r-Regolament (KE) Nru 874/2004 li jippreskrivi r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju ta’ l-Ogħla Livell .eu u l-prinċipji li jirregolaw ir-reġistrazzjoni. L-Artikolu 1(3) tar-Regolament (KE) Nru 1654/2005 żied Anness li jinkludi lista ta’ ismijiet li huma riservati għal kull Stat Membru għar-reġistrazzjoni u lista ta’ ismijiet li tista’ tiġi riservata minn ċerti pajjiżi terzi, li jinkludu pajjiżi li huma kandidati għall-adeżjoni fl-Unjoni Ewropea.
(3)
Fl-1 ta’ Jannar 2007, il-Bulgarija u r-Rumanija saru membri ta’ l-Unjoni Ewropea. Għalhekk, il-Bulgarija u r-Rumanija għandu jkollhom ir-responsabbiltà li jirreġistraw l-ismijiet tad-dominju li ġew riservati għalihom skond l-Artikolu 8 tar-Regolament (KE) Nru 874/2004. Sabiex jiġi żgurat li jkun hemm ċarezza legali dwar li ż-żewġ Stati Membri għandhom tali possibbiltà, l-Anness inkluż mir-Regolament tal-Kummissjoni (KE) Nru 874/2004 għandu jiġi emendat.
(4)
Il-miżuri pprovduti f’dan ir-Regolament huma skond l-opinjoni tal-Kumitat tal-Komunikazzjonijiet stabbilit mill-Artikolu 22(1) tad-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-networks ta’ komunikazzjonijiet u servizzi elettroniċi (Direttiva Kwadru) (3),
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 874/2004 jinbidel bl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada ta’ meta ssir il-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 25 ta’ Ottubru 2007.